MOLADH ÓN MBORD EORPACH UM RIOSCA SISTÉAMACH

an 02 Meitheamh 2022

lena leasaítear Moladh BERS/2015/2 maidir leis an measúnú ar éifeachtaí trasteorann agus ar chómhalartacht dheonach beart beartais macrastuamachta

(BERS/2022/4)

(2022/C 286/01)

TÁ BORD GINEARÁLTA AN BHOIRD EORPAIGH UM RIOSCA SISTÉAMACH,

Ag féachaint don Chonradh ar Fheidhmiú an Aontais Eorpaigh,

Ag féachaint don Chomhaontú ar an Limistéar Eorpach Eacnamaíoch (1), go háirithe Iarscríbhinn IX de,

Ag féachaint do Rialachán (AE) Uimh. 1092/2010 ó Pharlaimint na hEorpa agus ón gComhairle an 24 Samhain 2010 maidir le formhaoirseacht stuamachta ar an macraileibhéal ag an Aontas Eorpach ar an gcóras airgeadais agus lena mbunaítear Bord Eorpach um Riosca Sistéamach (2), agus go háirithe Airteagail 3, 16 agus 18 de,

Ag féachaint do Threoir 2013/36/AE ó Pharlaimint na hEorpa agus ón gComhairle an 26 Meitheamh 2013 maidir le rochtain ar ghníomhaíocht institiúidí creidmheasa agus maoirseacht stuamachta ar institiúidí creidmheasa, lena leasaítear Treoir 2002/87/CE agus lena n-aisghairtear Treoir 2006/48/CE agus Treoir 2006/49/CE (3), agus go háirithe Roinn II de Chaibidil 4 de Theideal VII de,

Ag féachaint do Chinneadh BERS/2011/1 ón mBord Eorpach um Riosca Sistéamach an 20 Eanáir 2011 lena nglactar Rialacha Nós Imeachta an Bhoird Eorpaigh um Riosca Sistéamach (4), agus go háirithe Airteagail 18 go 20 de,

De bharr an mhéid seo a leanas:

(1) Chun bearta beartais macrastuamachta náisiúnta atá éifeachtach comhsheasmhach a áirithiú, tá sé tábhachtach an t-aitheantas a cheanglaítear faoi dhlí an Aontais a chomhlánú leis an gcómhalartacht dheonach.

(2) Is é is aidhm don chreat maidir le cómhalartacht dheonach i ndáil le bearta beartais macrastuamachta a leagtar amach i Moladh BERS/2015/2 ón mBord Eorpach um Riosca Sistéamach (5) a áirithiú go ndéanfar na bearta beartais macrastuamachta ar fad atá bunaithe ar neamhchosaintí agus a ghníomhachtaítear i mBallstát amháin a chómhalartú sna Ballstáit eile.

(3) Moltar i Moladh BERS/2017/4 ón mBord Eorpach um Riosca Sistéamach (6) go ndéanfaidh an t-údarás gníomhachtaithe ábhartha tairseach ábharthachta uasta a mholadh nuair a bheidh iarraidh ar chómhalartú á cur faoi bhráid an Bhoird Eorpaigh um Riosca Sistéamach (BERS), ar faoina bhun is féidir a mheas gur neamhábhartha neamhchosaint an tsoláthraí aonair seirbhísí airgeadais ar an riosca macrastuamachta sainaitheanta sa dlínse ina gcuireann an t-údarás gníomhachtaithe an beart beartais macrastuamachta i bhfeidhm. Féadfaidh BERS tairseach eile a mholadh má mheastar gur gá sin.

(4) An 10 Márta 2022 (7), rinne Bundesanstalt für Finanzdienstleistungsaufsicht (BaFin), ag gníomhú dó mar údarás ainmnithe ag an nGearmáin chun críocha Airteagal 133(10) de Threoir 2013/36/AE, fógra a chur chuig BERS go raibh beartaithe aige ráta maoláin um riosca sistéamach (SyRB) a shocrú faoi Airteagal 133(9) den Treoir sin maidir le gach neamhchosaint (i.e. neamhchosaintí miondíola agus neamh-mhiondíola) ar dhaoine nádúrtha agus dlítheanacha a urraítear le réadmhaoin chónaithe atá lonnaithe sa Ghearmáin. Beidh feidhm ag SyRB (i) maidir le hinstitiúidí creidmheasa atá údaraithe sa Ghearmáin agus a úsáideann an cur chuige bunaithe ar rátálacha inmheánacha (IRB) chun a méideanna neamhchosanta ualaithe de réir riosca a ríomh, agus (ii) maidir le hinstitiúidí creidmheasa atá údaraithe sa Ghearmáin agus a úsáideann an cur chuige caighdeánaithe (SA) chun a méideanna neamhchosanta ualaithe de réir riosca a ríomh le haghaidh neamhchosaintí a urraítear go huile agus go hiomlán le maoin chónaithe, dá dtagraítear in Airteagal 125(2) de Rialachán (AE) Uimh. 575/2013 ó Pharlaimint na hEorpa agus ón gComhairle (8).

(5) Tháinig an beart i bhfeidhm an 1 Aibreán 2022 agus ní mór d’institiúidí creidmheasa atá údaraithe sa Ghearmáin a chomhlíonadh ón 1 Feabhra 2023 amach. Athbhreithneofar an beart gach dara bliain ar a laghad, i gcomhréir le forálacha dlí Threoir 2013/36/AE. Ina theannta sin, déanfaidh BaFin faireachán ar fhorbairt an bhunriosca a dtugtar aghaidh air le SyRB agus, má mheastar gurb iomchuí sin, coigeartóidh sé an ráta maoláin.

(6) Chuir BaFin iarratas ar chómhalartú an ráta maoláin um riosca sistéamach faoi Airteagal 134(5) de Threoir 2013/36/AE faoi bhráid BERS an 10 Márta 2022 (9).

(7) Tar éis an iarratais a chuir BaFin isteach, inar iarradh go ndéanfadh na Ballstáit eile an beart a chómhalartú, agus chun cosc a chur ar iarmhairtí diúltacha trasteorann a theacht chun tosaigh i bhfoirm sceitheadh agus arbatráiste rialála a d’fhéadfadh a bheith mar thoradh ar chur chun feidhme an bhirt beartais macrastuamachta a mbeidh feidhm aige sa Ghearmáin, chinn Bord Ginearálta BERS an beart sin a chuimsiú freisin ar liosta na mbeart beartais macrastuamachta a mholtar a chómhalartú faoi Mholadh BERS/2015/2.

(8) Mar sin, ba cheart Moladh BERS/2015/2 a leasú dá réir,

TAR ÉIS AN MOLADH SEO A GHLACADH

Leasuithe

Leasaítear Moladh BERS/2015/2 mar a leanas:

1. in Alt 1, cuirtear an méid seo a leanas in ionad fho-mholadh C(1): “1. Maidir leis na bearta beartais macrastuamachta a ghlacfaidh na húdaráis ábhartha eile agus a molfaidh BERS iad a chómhalartú, moltar do na húdaráis ábhartha na bearta sin a chómhalartú. Moltar na bearta seo a leanas, a thuairiscítear tuilleadh san Iarscríbhinn, a chómhalartú: An Bheilg: — ráta maoláin um riosca sistéamach 9 % ar gach neamhchosaint mhiondíola IRB ar dhaoine nádúrtha a urraítear le maoin chónaithe dho-aistrithe a bhfuil an chomhthaobhacht ina leith lonnaithe sa Bheilg; An Ghearmáin: — ráta maoláin um riosca sistéamach 2 % ar (i) gach neamhchosaint IRB a urraítear le maoin chónaithe dho-aistrithe atá lonnaithe sa Ghearmáin, agus (ii) gach neamhchosaint atá bunaithe ar SA a urraítear go huile agus go hiomlán le maoin chónaithe dho-aistrithe, dá dtagraítear in Airteagal 125(2) de Rialachán (AE) Uimh. 575/2013 ó Pharlaimint na hEorpa agus ón gComhairle (*1), atá lonnaithe sa Ghearmáin; An Fhrainc: — géarú ar an teorainn mhór neamhchosanta dá bhforáiltear in Airteagal 395(1) de Rialachán (AE) Uimh. 575/2013, is infheidhme maidir le neamhchosaintí ar chorparáidí móra neamhairgeadais ar a bhfuil fiachas ollmhór agus ag a bhfuil a n-oifig chláraithe sa Fhrainc, go 5 % de chaipiteal Leibhéal 1, arna chur i bhfeidhm i gcomhréir le hAirteagal 458(2)(d)(ii) de Rialachán (AE) Uimh. 575/2013 ar institiúidí domhanda lena bhfuil tábhacht shistéamach (G-SIInna) agus d’institiúidí eile lena bhfuil tábhacht shistéamach (O-SIInna) ar an leibhéal is airde comhdhlúthúchán dá n-imlíne stuamachta baincéireachta; An Liotuáin — ráta maoláin um riosca sistéamach 2 % ar gach neamhchosaint mhiondíola ar dhaoine nádúrtha a bhfuil cónaí orthu i bPoblacht na Liotuáine a urraítear le maoin chónaithe. Lucsamburg: — teorainneacha um chóimheas iasachta/luacha (LTV) atá ceangailteach de réir dlí le haghaidh iasachtaí morgáiste nua ar réadmhaoin chónaithe atá lonnaithe i Lucsamburg, agus teorainneacha LTV éagsúla is infheidhme maidir le catagóirí éagsúla iasachtaithe: (a) Teorainn LTV 100 % do cheannaitheoirí céaduaire a bhfuil a bpríomháit chónaithe á ceannach acu; (b) Teorainn LTV 90 % do cheannaitheoirí eile i.e. ní ceannaitheoirí céaduaire a bhfuil a bpríomháit chónaithe á ceannach acu. Cuirtear an teorainn sin i bhfeidhm ar bhealach comhréireach trí liúntas punainne. Go sonrach, féadfaidh iasachtóirí 15 % de phunann na morgáistí nua a dheonaítear do na hiasachtaithe sin a eisiúint le LTV os cionn 90 % ach faoi bhun LTV uasta 100 %; (c) Teorainn LTV 80 % le haghaidh iasachtaí morgáiste eile (lena n-áirítear an mhír ceannach le ligean ar cíos). An Ísiltír: — meánualach riosca íosta arna chur i bhfeidhm i gcomhréir le hAirteagal 458(2)(d)(vi) de Rialachán (AE) Uimh. 575/2013 maidir le hinstitiúidí creidmheasa atá údaraithe san Ísiltír, a úsáideann an cur chuige IRB chun ceanglais chaipitil rialála a ríomh maidir lena bpunanna neamhchosaintí ar dhaoine nádúrtha a urraítear le maoin chónaithe atá lonnaithe san Ísiltír. Maidir le gach ítim neamhchosanta aonair a thagann faoi raon feidhme an bhirt, sanntar ualú riosca 12 % don chuid den iasacht nach mó ná 55 % de luach margaidh na maoine a úsáidtear chun an iasacht a urrú, agus sanntar ualú riosca 45 % don chuid eile den iasacht. Is ionann meánualach riosca íosta na punainne agus meánualach riosca ualaithe ó thaobh na neamhchosanta ualaí riosca na n-iasachtaí aonair. An Iorua: — ráta maoláin um riosca sistéamach 4.5 % maidir le neamhchosaintí san Iorua, arna chur i bhfeidhm i gcomhréir le hAirteagal 133 de Threoir 2013/36/AE, mar a cuireadh i bhfeidhm ar an Iorua agus san Iorua an 1 Eanáir 2020 de bhun théarmaí an Chomhaontaithe ar an Limistéar Eorpach Eacnamaíoch (*2) (Comhaontú LEE) (‘CRD mar is infheidhme maidir leis an Iorua agus san Iorua ar an 1 Eanáir 2020’ anseo feasta), maidir leis na hinstitiúidí creidmheasa go léir atá údaraithe san Iorua; — íosteorainn meánualaigh riosca 20 % le haghaidh neamhchosaintí ar réadmhaoin chónaithe san Iorua, arna chur i bhfeidhm i gcomhréir le hAirteagal 458(2)(d)(vi) de Rialachán (AE) Uimh. 575/2013, mar a cuireadh i bhfeidhm ar an Iorua agus san Iorua an 1 Eanáir 2020; de bhun théarmaí Chomhaontú LEE (‘CRR mar is infheidhme maidir leis an Iorua agus san Iorua an 1 Eanáir 2020’ anseo feasta), ar institiúidí creidmheasa, ata údaraithe san Iorua, a úsáideann an cur chuige inmheánach bunaithe ar rátálacha (IRB) chun ceanglais chaipitil rialála a ríomh; — íosteorainn meánualaigh riosca 35 % le haghaidh neamhchosaintí ar réadmhaoin tráchtála san Iorua, arna chur i bhfeidhm i gcomhréir le hAirteagal 458(2)(d)(vi) de CRR mar a cuireadh i bhfeidhm ar an Iorua agus san Iorua an 1 Eanáir 2020 maidir le hinstitiúidí creidmheasa atá údaraithe san Iorua, a úsáideann an cur chuige IRB chun ceanglais chaipitil rialála a ríomh. An tSualainn: — íosteorainn 25 % a bhaineann go sonrach le hinstitiúidí creidmheasa maidir le meánualach riosca ualaithe ó thaobh na neamhchosanta na n-ualaí riosca a chuirtear i bhfeidhm ar an bpunann neamhchosaintí miondíola ar oibleagáideoirí a bhfuil cónaí orthu sa tSualainn a urraítear le maoin dho-aistrithe i gcomhréir le hAirteagal 458(2)(d)(vi) de Rialachán (AE) Uimh. 575/2013 maidir le hinstitiúidí creidmheasa atá údaraithe sa tSualainn a úsáideann an Cur Chuige IRB chun ceanglais chaipitil rialála a ríomh.” (*1) Rialachán (AE) Uimh. 575/2013 ó Pharlaimint na hEorpa agus ón gComhairle an 26 Meitheamh 2013 maidir le ceanglais stuamachta i gcomhair institiúidí creidmheasa agus gnólachtaí infheistíochta, agus lena leasaítear Rialachán (AE) Uimh. 648/2012 (IO L 176 27.6.2013, lch. 1)." (*2) IO L 1 3.1.1994, lch. 3."

2. Is í an Iarscríbhinn a ghabhann leis an Moladh seo a chuirtear in ionad na hIarscríbinne.

Arna dhéanamh in Frankfurt am Main, 2 Meitheamh 2022. Ceann Rúnaíocht BERS, Ar son Bhord Ginearálta BERS Francesco MAZZAFERRO

(1) IO L 1, 3.1.1994, lch. 3.

(2) IO L 331, 15.12.2010, lch. 1.

(3) IO L 176, 27.6.2013, lch. 338.

(4) IO C 58, 24.2.2011, lch. 4.

(5) Moladh BERS/2015/2 ón mBord Eorpach um Riosca Sistéamach an 15 Nollaig 2015 maidir le measúnú ar éifeachtaí trasteorann agus ar chómhalartacht dheonach beart beartais macrastuamachta (IO C 97, 12.3.2016, lch. 9).

(6) Moladh BERS/2017/4 ón mBord Eorpach um Riosca Sistéamach an 20 Deireadh Fómhair 2017 lena leasaítear Moladh BERS/2015/2 maidir le measúnú ar éifeachtaí trasteorann agus ar chómhalartacht dheonach beart beartais macrastuamachta (IO C 431, 15.12.2017, lch. 1).

(7) Cuireadh an chéad fhógra faoi bhráid BERS an 24 Feabhra 2022. Cuireadh leagan nuashonraithe den fhógra faoi bhráid BERS an 10 Márta 2022.

(8) Rialachán (AE) Uimh. 575/2013 ó Pharlaimint na hEorpa agus ón gComhairle an 26 Meitheamh 2013 maidir le ceanglais stuamachta i gcomhair institiúidí creidmheasa agus gnólachtaí infheistíochta, agus lena leasaítear Rialachán (AE) Uimh. 648/2012 (IO L 176, 27.6.2013, lch. 1).

(9) Cuireadh an chéad fhógra faoi bhráid BERS an 24 Feabhra 2022. Cuireadh leagan nuashonraithe den fhógra faoi bhráid BERS an 10 Márta 2022.